Polițistă de frontieră din Bihor, cercetată pentru că a folosit arma ca să prindă 8 migranți. Sindicatul Europol îi ia apărarea
O polițistă de frontieră din Bihor a ajuns să fie cercetată de superiori pentru că a folosit arma ca să prindă 8 migranți. Agenta a tras mai multe focuri în plan vertical și a reușit capturarea a 5 dintre fugari, scrie bihon.ro. A doua zi, susține Sindicatul Europol, șeful ITPF Oradea ar fi dat dispoziție ca polițista de frontieră să nu mai poarte armament și a trimis-o, ulterior, la psiholog. Sindicatul Europol acuză, însă, "reglarea" unor nemulțumiri personale și susține că cercetarea disciplinară a agentei nu e decât "un mod abuziv de a scăpa de polițiștii incomozi". Poliția de Frontieră confirmă existența unei anchete interne pe acest subiect, la nivelul ITPF Oradea.